«Neger» og «jævla nigger» er to av uttrykkene som, ifølge dommen, skal ha blitt sagt til to svarte menn på et gatekjøkken i Porsgrunn i 2015.

– Jeg synes dommen var god, og den må få folk som er som henne til å lære og til å bli bedre, sier Lamin Samateh, som opprinnelig er fra Gambia, men bosatt i Porsgrunn.

– Godt forbilde

LEI SEG: Den dømte kvinnens forsvarer Bjørn Nærumsier hun er svært lei seg for å bli dømt for rasistiske ytringer. Foto: Sjur Ø. Knudsen / NRK

Porsgrunnskvinnen i 30-årene ble dømt til betinget fengsel og må betale en bot på 10.000 kroner for å ha kommet med det retten kaller «hatefulle og diskriminerende» ytringer mot en mørkhudet mann. Konteksten rundt bruken av ordet neger ble vektlagt av retten.

Kvinnen har anket dommen. Hennes forsvarer Bjørn Nærum avviser at hun er rasist.

– Nei, det kan vi trygt si at hun ikke er, sier Nærum til NRK, og legger til at han syns dommen er streng.

For Lamin Samateh var det likevel en stor påkjenning å bli kalt «jævla neger». Og han mener dommen, slik den står nå, er viktig for fremtidige generasjoner. Som hans datter.

– Jeg må være et godt forbilde for datteren min, og legge et godt grunnlag for henne, for at hun skal bli respektert. Derfor gir jeg meg ikke i slike saker, sier han.

Se hovedpunktene fra dommen her:

Rasisme-dom i Telemark Ekspandér faktaboks I tingrettens grunnlag for dommen står det at tiltalte søndag 20. desember 2015 rundt klokken 02.00 på en kebabrestaurant i Porsgrunn, og i nærvær av flere andre restaurantkunder, flere ganger sa «jævla neger, jævla nigger» eller lignende overfor Lamin Samateh.

Et snaut år etter, 22. september 2016, henla politiet saken etter at etterforskningen ble avsluttet allerede i januar samme år. Det ble klaget på henleggelsen, og dette førte til at det ble tatt ut tiltale. I april 2017 ble rettssaken avholdt i Skien.

Den dømtes forklaring:

I rettens hovedforhandling erklærte den nå dømte kvinnen seg ikke skyldig. I sin forklaring sa hun at hun på fleip sa «What's up, nigger?» til fetteren til Samateh, og at dette er en vanlig tiltaleform mellom svarte i hip hop-miljøet, som hun selv er en del av i Porsgrunn.

Hun satte seg ned ved nabobordet til Samateh, og fortsatte å si «neger» flere ganger til Samateh og fetteren, til tross for at hun fikk beskjed om at dette ikke var greit.

I retten forklarte hun at ordet «neger» var nøytralt for henne, og at hun ikke mente noe nedsettende. Hun er likevel klar over at mange mener det er et diskriminerende ord.

Ifølge den dømte kvinnen var det ikke mer krangel mellom dem etter dette.

Hun har forklart at hun ikke har fordommer mot personer med annen hudfarge, og synes det er leit å bli stemplet som rasist.

Fornærmedes forklaring:

Både Samateh og to vitner som forklarte seg i retten, har en mer intens beskrivelse av den aktuelle natten.

Samateh forteller at han og fetteren satt ved et bord da den dømte kvinnen satte seg ved nabobordet og spurte «Hvorfor ser dere på meg, neger?». Ifølge Samateh reiste han seg opp og sa at det var ulovlig å kalle folk for «neger», mens hennes svar til dette var å si «neger, neger, jævla nigger, neger».

I tillegg blandet en annen kvinne seg inn i saken, og denne kvinnen og den dømte kvinnen begynte å slåss. Deretter blandet flere seg inn, mens Samateh og et annet vitne ringte politiet.

Ifølge et annet vitne var på et tidspunkt tre kvinner og to menn i slåsskamp inne på gatekjøkkenet. Ifølge dette vitnet var den dømte kvinnens ytringer rasistiske langt utover det som kan aksepteres, og hadde ingen ting med ordet «neger» å gjøre.

Dommen:

I dommen står det at retten ikke er i tvil om at den dømte kvinnen bagatelliserer det som skjedde inne på gatekjøkkenet. Men det er heller ingen tvil om at hun angrer sterkt, står det i dommen fra Nedre Telemark tingrett.

På bakgrunn av opplysningene som kom frem i rettssaken, mener retten at ytringene som ble fremsatt i den aktuelle sammenhengen var hatefulle og diskriminerende, og at de hadde sin bakgrunn i fornærmedes hudfarge og etniske opprinnelse.

Ifølge dommen gjør allmennpreventive hensyn seg gjeldende i saken. Aktor ønsket at kvinnen skulle dømmes til 14 dagers betinget fengsel og få en bot på 10.000 kroner. Dette mente retten var en passende straff.

– Upløyd mark

Organisasjonen mot offentlig diskriminering (Omod), som har bistått Samateh i retten, mener retten sender et viktig signal.

– Retten måtte ta stilling til ordet neger i en kontekst, hvor det ble sagt flere ting. «Jævla neger», «jævla nigger». Det er meget viktig, retten signaliserer da at ordet kanskje ikke er så nøytralt som man tror, sier han.

KONTEKST AVGJØR: Retorikkekspert Kjell Terje Ringdal mener konteksten ordet ble sagt i har vært viktig for retten som har avsagt dommen. Foto: Holm, Morten / Scanpix

Kvinnens forsvarer tror ikke det hadde blitt straff i saken dersom kvinnen «bare» hadde sagt «neger», og ikke «jævla», slik retten mener. Når saken nå ankes, er det for å prøve hvor grensen for hva man kan si går, og fordi de mener grunnlaget for dommen er feil.

– Det er litt upløyd mark for hvor grensen går for diskriminerende ytringer og når det er straffbart, sier Nærum.

– Ingen ord kan forbys

Retorikkekspert Kjell Terje Ringdal tror konteksten rundt bruken av ordet neger har vært avgjørende for retten.

– I denne sammenheng tror jeg rettsavgjørelsen bygger veldig sterkt på at her var det en hatefull og diskriminerende handling, slik at ordet neger alene ikke er det som utløser dommen, noe det heller ikke burde ha gjort, fordi neger-ordet – selv om vi kan flire av det og synes det er gammeldags og rart, bør det ikke forbys. Ingen ord bør forbys, sier han, og viser til tidligere direktør for Språkrådet, Sylfest Lomheim:

– Han sa at alle ord kan bli skjellsord med det riktige tonelaget. Og det tror jeg vi skal tenke på, at det er ikke ordet i seg selv, men tonelaget, ordelaget og stemningen rundt som er avgjørende.